Vrou ontken k-woord-inskrywing; ‘vrees vir haar lewe’Somizi Mhlongo (Foto: Facebook) Die 19-jarige vrou wat daarvan beskuldig word dat sy die Idols-beoordelaar Somizi Mhlongo die k-woord toegesnou het, sê sy het die polisie by die voorval betrek omdat sy vrees vir haar eie lewe. Die vrou, wat intussen as Lia Meyer geïdentifiseer is, ontken “ten sterkste” dat sy ŉ inskrywing op Twitter gemaak het waarin Mhlongo ŉ “homoseksuele k*****tjie” genoem word. Meyer voer aan ŉ kuberkraker het “doelbewus” toegang tot haar Twitter-profiel gekry en dié inskrywing gemaak wat verlede week onder die Idols-beoordelaar se aandag gebring is. Die 19-jarige en haar gesin het die afgelope naweek ŉ woordvoerder aangestel nadat Mhlongo in die media gesê het hy gaan regstappe teen haar doen. Evelyn John Holtzhausen, Meyer se woordvoerder, sê sy het dié naweek ŉ klag by die polisie ingedien om ŉ oortreding van die Wet op Elektroniese Kommunikasie en Transaksies (25 van 2002) te ondersoek. Meyer het in ŉ beëdigde verklaring gesê sy is die slagoffer van “crimen injuria en bedrog”. Sy sê die kuberkraker het haar “privaatheid geskend”. Hoewel dit steeds onduidelik is presies hóé ŉ kuberkraker toegang tot haar profiel verkry het, voer die 19-jarige aan dat sy vroeër vanjaar haar selfoon vir herstelwerk ingestuur het en versoek is om al die wagwoorde vir haar selfoon te verskaf. Sosialemediagebruikers het Meyer sedert verlede week met onder meer foto’s van messe en byle gedreig. In haar beëdigde verklaring sê sy: “Ek was ongelooflik besorg, bang en bekommerd aangesien iemand duidelik my private inligting bekom het. Ek het aan niemand toestemming gegee om toegang tot my Twitter-profiel te verkry nie. Hoewel ek nie die Twitter-rekening in die afgelope 13 maande gebruik het nie, is dit steeds my profiel en dit bevat my persoonlike data.” Meyer sê sy het ná die voorval dringende stappe gedoen om haarself van die inskrywing te distansieer en haar profiel te sluit. Sy het kort ná die inskrywing op Twitter gesê: “Ek het nie hierdie inskrywing gemaak en sal nooit só ŉ opmerking maak nie. Ek neem geen verantwoordelikheid vir die siening wat uitgedruk is in die inskrywing nie en vra opreg verskoning vir die aaklige boodskap wat uitgestuur is.” Lt.kol. Andrè Traut, woordvoerder van die Wes-Kaapse polisie, het Maandag bevestig dat Meyer ŉ klag by die polisie ingedien het. Traut sê die saak word ondersoek. Mhlongo het vroeër aan Maroela Media gesê hy is geskok dat iemand in “vandag se tyd” nog só ŉ aanmerking op sosiale media maak én boonop “die vermetelheid het” om hom in die inskrywing te tag. Die Idols-beoordelaar het gesê nóg hy nóg sy regspan is oortuig dat iemand wel onwettig toegang tot haar rekening verkry het. “As dit wel waar is, hoekom het sy nie die inskrywing verwyder nadat sy die reaksie daarop begin sien het nie? Sy het bloot haar rekening gesluit toe aanhangers en ander sosialemediagebruikers haar oor die kole begin haal het.”